b'\n_START_ARTICLE_\nPaolo Eleuteri Serpieri\n_START_PARAGRAPH_\nPaolo Eleuteri Serpieri (s. 29. helmikuuta 1944 Venetsia) on italialainen sarjakuvataiteilija ja kuvittaja, joka tunnetaan erityisesti science fiction -sarjakuvastaan Druuna.\n_START_SECTION_\nUran alku\n_START_PARAGRAPH_\nSerpieri opiskeli Roomassa maalausta ja arkkitehtuuria. H\xc3\xa4n aloitti maalarina mutta keskittyi vuodesta 1975 alkaen sarjakuviin. Serpieri teki etenkin villin l\xc3\xa4nnen sarjakuvia. Niiden lis\xc3\xa4ksi h\xc3\xa4n kuvitti l\xc3\xa4nnen historiaa ja Raamatun kertomuksia k\xc3\xa4sittelevi\xc3\xa4 teoksia.\n_START_SECTION_\nDruuna\n_START_PARAGRAPH_\nVuonna 1985 Serpieri julkaisi ensimm\xc3\xa4isen Druuna-albuminsa. Se on totalitaristinen dystopia \xe2\x80\x9dKaupungista\xe2\x80\x9d, jossa ihmisi\xc3\xa4 uhkaa tarttuva sairaus, joka muuttaa heid\xc3\xa4t mutanteiksi. Sen est\xc3\xa4miseksi ihmisille annetaan seerumia. Ihmiset uskovat, ett\xc3\xa4 t\xc3\xa4ysin puhtaiksi osoittautuvat p\xc3\xa4\xc3\xa4sev\xc3\xa4t tarkastuksen j\xc3\xa4lkeen korkeammalle tasolle ja tartunnankantajiksi osoittautuvat karkotetaan alemmille tasoille. Maailmaa hallitsee papisto, jolla on tiedossa \xe2\x80\x9dtotuus\xe2\x80\x9d. Serpieri on kertonut, ett\xc3\xa4 AIDSin ilmaantuminen ja sen tuottama paniikki oli er\xc3\xa4s h\xc3\xa4nen vaikuttimiaan. Sarjan kahdeksan albumin mittaisen julkaisuhistorian aikana juoni on el\xc3\xa4nyt ja kaupunki on muun muassa paljastunut avaruusalukseksi. Serpieri on kirjoittanut my\xc3\xb6s itsens\xc3\xa4 sarjan hahmoksi Doc. Druunan kantava teemoja on ihmiskunnan kohtalo, vallank\xc3\xa4ytt\xc3\xb6, teknologia, mielen ja ruumiin dualismi sek\xc3\xa4 naisten esineellist\xc3\xa4minen. Sarja sis\xc3\xa4lt\xc3\xa4\xc3\xa4 runsaasti v\xc3\xa4kivaltaa. Nimihenkil\xc3\xb6 Druuna n\xc3\xa4hd\xc3\xa4\xc3\xa4n hyvin v\xc3\xa4hiss\xc3\xa4 vaatteissa, seksuaalisten tekojen uhrina ja objektina. Eri painoksissa yksityiskohtia on sensuroitu puhekuplin tai poistamalla yksitt\xc3\xa4isi\xc3\xa4 kuvia. Druuna-albumeja arvioidaan myydyn miljoonia._NEWLINE_Serpieri on kertonut ottaneensa nimihenkil\xc3\xb6\xc3\xb6n vaikutteita Val\xc3\xa9rie Kapriskyst\xc3\xa4 elokuvasta La femme publique mutta todennut, ett\xc3\xa4 ensimm\xc3\xa4isen albumin alussa kasvonpiirteiss\xc3\xa4 on viel\xc3\xa4 vaikutteita siit\xc3\xa4, ett\xc3\xa4 h\xc3\xa4n on piirt\xc3\xa4nyt paljon intiaaneja.\n_START_SECTION_\nDruunan j\xc3\xa4lkeen\n_START_PARAGRAPH_\nDruuna-sarjakuvien j\xc3\xa4lkeen Serpieri on julkaissut aiheesta piirroksia, maalauksia ja luonnoksia sis\xc3\xa4lt\xc3\xa4vi\xc3\xa4 kirjoja. Vuonna 2007 Serpieri alkoi ty\xc3\xb6skennell\xc3\xa4 k\xc3\xa4sikirjoittaja Jean Dufauxin kanssa: samana vuonna ilmestyi albumi Les Enfers. Vuodesta 2012 Dufaux ja Serpieri ovat tehneet Venetsiaan sijoittuvaa Saria-sarjakuvaa.\n_START_SECTION_\nSerpieri\xc3\xa4 suomeksi\n_START_PARAGRAPH_\nDruunaa on julkaistu suomeksi kolme ensimm\xc3\xa4ist\xc3\xa4 albumia vuosina 1989\xe2\x80\x931992. Serpierin kuvitusta l\xc3\xb6ytyy my\xc3\xb6s WSOYn vuonna 1985 julkaisemasta Raamatun kertomuksia -sarjasta sek\xc3\xa4 Tex Willer -suuralbumissa 33 vuonna 2016 julkaistusta Mauro Bosellin kirjoittamasta tarinasta Sankari ja legenda.'